ભૂતપૂર્વ મુખ્યપ્રધાન કેશુભાઈ પટેલના રાજમાં દુકાળ પડયો હતો. એ વખતે મોટા પાયે વૃક્ષારોપણ થયું હતું. ગાંધીનગર માથાદીઠ સૌથી વધુ વૃક્ષો ધરાવતું શહેર જાહેર થયું હતું. અમદાવાદ અને ગાંધીનગરના ઉષ્ણતામાનમાં મોટો તફાવત જોવા મળતો હતો. ગાંધીનગરમાં વરસાદ હોય ત્યારે અમદાવાદ કોરુંકટ જોવા મળતું હતું, પરંતુ ગ્લોબલાઈઝેશને પત્તર ખાંડી નાખી. રસ્તા મોટાં થયાં. વૃક્ષો કપાયાં. કાળો ડામર પથરાયો. તેથી ગરમી વધારે શોષાઈ. બંધ ઓરડાને ઠંડા કરવા ઍરકન્ડિશનર અને પ્લાન્ટ નંખાયા. અંદરની હવા બહાર ઠલવાઈ. પરિણામે આજે અમદાવાદ અને ગાંધીનગરના તાપમાનમાં કંઈ ફરક ન રહ્યો.